स्थानीय जीआईसी विद्यालय में बीते 26 अप्रैल से बोर्ड परीक्षा की कापियों का मूल्यांकन कार्य चल रहा है। जिसमें करीब 350 परीक्षक लगे हैं। माध्यमिक शिक्षक संघ चंदेल गुट के अध्यक्ष अनिल कुमार लोधी, जेपी लोधी सहित अन्य परीक्षकों ने बताया कि केंद्र व्यवस्थापक मूल्यांकन के बाद पावना पत्र व टीए फार्म उपलब्ध कराते है। पावना पत्र में मूल्यांकित उत्तर पुस्तिकाओं की संख्या आदि का विवरण भरा जाता है। जबकि टीए फार्म में परीक्षक नियुक्त स्थान से मूल्यांकन केंद्र तक टीए व डीए का विवरण भरते है। टीए फार्म उपलब्ध कराने की जिम्मेदारी केंद्र व्यवस्थापक की होती है। लेकिन मौजूदा समय में जीआईसी विद्यालय में व्यवस्थापक द्वारा टीए फार्म उपलब्ध नही कराए जा रहे हैं। जिससे परीक्षकों को बाजार से खरीद कर भरना पड़ रहा है। आरोप लगाया कि केंद्र व्यवस्थापक द्वारा टीए फार्मों को एक निजी बुक सेलर के दुकान में रखकर बिकवाए जा रहे हैं। केंद्र व्यवस्थापक बृजेश गुप्ता ने बताया कि परीक्षकों के आरोप निराधार है। कोई भी टीए फार्म बुकसेलर को नही दिए गए है।